Известување за измена во закажување на прегледите кај Стручните комисии за конзилијарен преглед – помош и нега од друго лице
Во системот Мој термин е воведена измена за закажување на прегледи кај Стручните комисии за конзилијарен преглед – помош и нега од друго лице. Матичниот лекар издава упат за специјалноста конзилијарен преглед – туѓа помош и нега, кој се издава без определен термин. Матичниот лекар (како и до сега) задолжително пополнува податоци за Бартелов индекс. Упатот влегува во листа на чекање која се креира согласно датумот на издавање. Упатите потоа се распределуваат во комисиите хронолошки, по принципот „прв издаден – прв закажан“. Пациентот добива порака на смс за терминот и установата кога и каде му е закажан комисискиот преглед, а истата информација ќе може да ја следи и матичниот лекар во Мој Термин во посебно мени „Упати за конзилијарно мислење“.
Откако терминот ќе биде закажан, пациентот може да го подигне упатот кај својот матичен лекар и заедно со останатата документација да ја започне/продолжи постапката во надлежниот Центар за социјална работа.
Ви укажуваме на неколку важни точки:
· За сите пациенти потребно е во упатот да бидат внесени точни податоци за телефонски број (мобилен) со цел да бидат правилно известени за закажаниот преглед
· За ваков тип на преглед треба да се упатуваат само пациентите за сотојби/болести наведени во законските и подзаконските акти во кои е дефинирана оваа материја 
· Податоците за Бартелов индекс задолжително да се пополнуваат и да соодветствуваат на достапната медицинска документација
· Упатот се печати и се заверува од матичниот лекар откако ќе биде закажан терминот (за што пациентот ќе добие смс порака), а воедно истото може да го провери и матичниот лекар во Мој Термин
· При почетното користење на оваа новина да се земат во предвид и да се даде првенство на пациентите кои веќе чекаат да им биде закажан прегледот
· Прегледот од страна на комисиите се спроведува непосредно, односно задолжително е присуство на пациентите
· Сите до сега закажани прегледи со термин остануваат да важат, односно прегледите ќе бидат спроведени соодветно и за нив не е потребно да се креираат нови упати.
За оваа промена се известени и софтверските куќи кои исто така треба да ги прилагодат своите решенија. Промената во системот Мој Термин ќе биде овозможена во понеделник, 13.02.2023г во попладневните часови
Во прилог се наоѓа листа на установи во кои се спроведуваат прегледите како и тековен распоред по кој ќе се закажуваат пациентите. Распоредот може да биде променет согласно информациите за потребите за ваков тип на преглед, а кои ќе се добијат по одредено време од започнувањето на изменетиот начин на закажување. 

